input: KOMISIJAS ĪSTENOŠANAS LĒMUMS
  (2014. gada 20. oktobris),
  ar ko groza Lēmumu 2007/453/EK attiecībā uz Bulgārijas, Igaunijas, Horvātijas, Latvijas, Luksemburgas, Ungārijas, Maltas, Portugāles un Slovākijas GSE statusu
  (izziņots ar dokumenta numuru C(2014) 7516)
  (Dokuments attiecas uz EEZ)
  (2014/732/ES)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Parlamenta un Padomes 2001. gada 22. maija Regulu (EK) Nr. 999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai (1), un jo īpaši tās 5. panta 2. punkta trešo daļu,
  tā kā:
  (1)
  Regulā (EK) Nr. 999/2001 noteikts, ka dalībvalstis, trešās valstis vai to reģioni (“valstis vai reģioni”) ir jāklasificē pēc to govju sūkļveida encefalopātijas (GSE) statusa vienā no trijām kategorijām: nenozīmīgs GSE risks, kontrolēts GSE risks un nenoteikts GSE risks.
  (2)
  Komisijas Lēmuma 2007/453/EK (2) pielikumā valstis un reģioni ir sagrupēti atbilstīgi to GSE statusam.
  (3)
  Pasaules Dzīvnieku veselības organizācijai (OIE) ir noteicoša ietekme valstu vai reģionu kategorizēšanā pēc to GSE riska. Lēmuma 2007/453/EK pielikuma sarakstā ir ņemta vērā OIE 2013. gada maijā pieņemtā Rezolūcija Nr. 20 “Recognition of the Bovine Spongiform Encephalopathy Risk Status of Member Countries” [Govju sūkļveida encefalopātijas riska statusa atzīšana dalībniecēm valstīm].
  (4)
  OIE 2014. gada maijā pieņēma Rezolūciju Nr. 18 “Recognition of the Bovine Spongiform Encephalopathy Risk Status of Member Countries” [Govju sūkļveida encefalopātijas riska statusa atzīšana dalībniecēm valstīm] (3). Papildus dalībvalstīm, kas jau ir iekļautas sarakstā Lēmuma 2007/453/EK pielikumā, minētajā rezolūcijā atzīts, ka Bulgārija, Igaunija, Horvātija, Latvija, Luksemburga, Ungārija, Malta, Portugāle, Rumānija un Slovākija ir valstis ar nenozīmīgu GSE risku.
  (5)
  OIE 2014. gada jūnijā apturēja (4) nenozīmīga BSE riska statusu attiecībā uz Rumāniju, sākot no 2014. gada 27. jūnija un pamatojoties uz ziņojumu, kas saņemts no OIE Rumānijas pārstāvja par GSE gadījuma atklāšanu Rumānijā.
  (6)
  Tādēļ Lēmuma 2007/453/EK pielikumā esošais saraksts būtu jāgroza, lai to saskaņotu ar Rezolūciju Nr. 18, ko OIE pieņēmusi 2014. gada maijā, un lai ņemtu vērā turpmāko OIE lēmumu apturēt nenozīmīga BSE riska statusu attiecībā uz Rumāniju.
  (7)
  Tādēļ Lēmums 2007/453/EK būtu attiecīgi jāgroza.
  (8)
  Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
  IR PIEŅĒMUSI ŠO LĒMUMU.
  1. pants
  Lēmuma 2007/453/EK pielikumu aizstāj ar šā lēmuma pielikuma tekstu.
  2. pants
  Šis lēmums ir adresēts dalībvalstīm.
  Briselē, 2014. gada 20. oktobrī